(Ortografía tradicional) Kas pa ri kꞌij riꞌ,
ri nabe kꞌij re ri semana,
chakꞌab chic qui mulim quib ri tijoxelab.
Qui tzꞌapim cꞌu ri u chiꞌ tak ja rumal chi xquixej quib chquiwäch ri winak aj Israel.
Xoc bi ri Jesús,
xtaqꞌui cꞌu chquixol.
Xuya rutzil qui wäch,
xubij chque:
Chuxlan baꞌ ri iwanimaꞌ,
—xcha chque.
Aretak xbitaj waꞌ we tzij riꞌ rumal,
xucꞌut ru kꞌab chquiwäch xukujeꞌ ru cꞌalcꞌax.
Ri tijoxelab xequicotic aretak xquil u wäch ri Kajaw Jesús.
Te cꞌu riꞌ ri Jesús xubij chi jumul chque:
Chuxlan baꞌ ri iwanimaꞌ,
—xchaꞌ.
Jeꞌ jas ri nu Tat xinutak lok in,
je riꞌ ri in xukujeꞌ quixintak bi ix,
—xcha chque.
Te cꞌu riꞌ xuya ri ruxlab pa qui wiꞌ,
xubij:
Chicꞌama ri Lokꞌalaj Espíritu,
—xcha chque.
Jachin tak ri quisach ri qui mac,
cäsachtaj na ri qui mac.
Jachin tak ri man quisach tä ri qui mac,
man cäsachtaj tä na ri qui mac,
—xcha chque.
Ri tat Tomás,
jun chque ri cablajuj u tijoxelab ri Jesús ri cäbix Gemelo che,
man cꞌo tä ri areꞌ aretak xopan ri Jesús.
Te cꞌu riꞌ ri niqꞌuiaj tijoxelab chic xquibij che ri tat Tomás:
Xkil u wäch ri Kajaw Jesús,
—xecha che.
Are cꞌu ri tat Tomás xubij chque:
We man quinwil ri soctajinak ri xuban ri clawux pu kꞌab,
te cꞌu riꞌ quinnim ru wiꞌ nu kꞌab pa tak ri jul,
xukujeꞌ quinnim ri nu kꞌab pa ru cꞌalcꞌax,
man quincoj taj,
—xcha chque.
Ocꞌowinak chi wajxakib kꞌij.
Ri tijoxelab qui mulim quib jumul chic pa jun ja,
cꞌo chi cꞌu ri tat Tomás cucꞌ ri e areꞌ.
Te riꞌ,
pune e tzꞌapil ru chiꞌ tak ja,
ri Jesús xoc bic,
xtaqꞌui cꞌu chquixol.
Xuya rutzil qui wäch,
xubij:
Chuxlan baꞌ ri iwanimaꞌ,
—xcha chque.
Te cꞌu riꞌ xubij che ri tat Tomás:
Chawilampe ri nu kꞌab,
chanima cꞌu bi ru wiꞌ a kꞌab waral.
Chayuku ra kꞌab,
chanima cꞌu bi pa ri nu cꞌalcꞌax.
Muban chi quieb a cꞌux,
xane chatcojon chwe,
—xcha che.
Te riꞌ xchꞌaw ri tat Tomás,
xubij che:
¡Wajaw,
nu Dios!
—xcha che.
Ri Jesús xubij che:
Tomás,
ri at cämic xatcojon chwe rumal chi xawil nu wäch.
Utz cꞌu que ri quecojon chwe pune man cäquil nu wäch,
—xcha che.
Qꞌuia cꞌu cajmabal tak etal xuban na ri Jesús chquiwäch ru tijoxelab ri man xetzꞌibax tä pa we wuj riꞌ.
Xetzꞌibax cꞌu waꞌ ri cꞌo waral rech ri ix quicojo chi ri Jesús are ri Cristo,
ru Cꞌojol ri Dios,
rech aretak quixcojon che ri Areꞌ,
quirik na ri cꞌaslemal ri man cꞌo tä u qꞌuisic,
—xcha chque.